**Oseminte pierdute**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubirea noastră a murit aici.

Tu frunză cazi, tu creangă te ridici.

Atât amar de ani e de atunci!

Glicină tu, florile-ți arunci.

A mai venit de-atuncea să vă asculte,

Voi plopi adânci, cu voci și șoapte multe?

Voi ați rămas întorși tot spre apus,

Voi creșteți toți de-a pururea în sus.

N-o mai zăriți, din vârfuri, nicăieri?

Știți voi ce vorbă este vorba "ieri"?

La poartă, umbr-aceluiași ștejar,

Mă rog, intrând de domnul grădinar.

Fântâna curge, ca și-atunci, mereu,

Tu curgi, fântână, pe trecutul meu.

Și toate sunt precum le-am cunoscut,

Rămase-așa, ca dintr-un început.

I-am spus că vreau să caut un mormânt,

Pe care l-am săpat, de mult, cântând.

Și mi-a răspuns că nu e în grădina lui.

E-adevărat. Nu este mormântul nimănui.